Forma de protest a fost inițiată acum câteva zile, dar ia amploare. În mai multe județe din țară, printre care și Cluj, o bună parte dintre polițiști nu mai dau amenzi spre bucuria șoferilor care încalcă legea. Depinde cum le e norocul, dacă dau peste un om al legii protestatar sau indiferent la cerințele majorității.

Astăzi, are loc un miting masiv în fața MAI la care au anunțat că vin circa 10.000 de oameni, aprobat de Primăria Capitalei, la inițiativa Sindicatului Național al Agenților de Poliție (SNAP), dar la care și-au anunțat prezența și cei din Sindicatul Polițiștilor „Diamantul”, SNP Decus Sibiu, Sindicatul Polițiștilor Dolj – Maceașanu, Europol, SNPOR-Borovina. Fac excepție SNPPC și Prolex, ai căror lideri au decis să protesteze pe data de 25 martie, din fața MAI până în fața Guvernului.

SNAP îndeamnă la unitate între poliţişti

“Indiferent de situație, S.N.A.P. își va urma drumul fără ezitare și mulțumim pe această cale, polițiștilor care și-au manifestat dorința de a participa alături de noi, în data 16 martie 2017, începând cu ora 09:00, în fața sediului Ministerului Afacerilor Interne și au înțeles că organizația noastră se ține de cuvânt, chiar dacă suntem supuși la diverse presiuni.

Obiectivi, așa cum am fost de fiecare dată și fără a intra în polemică cu alte organizații, facem din nou apel și acum pe ultima sută de metri la ,,UNITATE SINDICALĂ”, cu mențiunea că toți participanții să respecte, pe toata durata protestului, hotărârile luate de către organizatori.

Orice polițist este bine-venit alături de noi, indiferent de apartenența sindicală sau funcția profesională, protestul fiind organizat pentru drepturile tuturor; aviz acelor șefi care fac eforturi pentru a planifica cât mai mulți polițiști în serviciu sau la diverse activități pe data de 16 martie, astfel încât să nu poată participa la miting !!!”, se arată într-un comunicat al Sindicatului Național al Agenților de Poliție (SNAP).